Bétera encén la metxa de les Falles 2025 amb l'exaltació de les seues Falleres Majors
28 de octubre de 2024

• Andrea Toral i Navarro i Míriam Meliá i Ferrera ja han rebut la banda que les acredita com a Fallera Major Infantil i Fallera Major de Bétera per a l'exercici 2025.

Bétera ha començat el compte arrere per a les Falles de 2025. Aquest dissabte ha activat el cronòmetre cap a les Festes Josefines amb l'Exaltació de les Falleres Majors de Bétera per al pròxim exercici faller.

Andrea Toral i Navarro, Fallera Major Infantil i Míriam Meliá i Ferrera, Fallera Major, han lluït les seues millors gales en una jornada carregada d'emocions que ha començat amb la Recepció Oficial als jardins de Casa Nebot que ha estat presidida per l'Alcaldessa de Bétera, Elia Verdevío i el regidor de Festes, Manuel Pérez.

Més tard, l'Auditori de la Casa de la Cultura ha acollit l'emotiu acte de l'Exaltació on Andrea Toral i Navarro i Miriam Meliá i Ferrera han rebut la banda que les acredita com a màximes representants de les Falles de Bétera.

Manuel Pérez ha sigut l'encarregat de rebre a Andrea Toral i Navarro en l'escenari per a imposar-li la banda que a partir d'ara portarà en cada esdeveniment. “En un dia tan important com el de hui vull posar de manifest que durant aquest exercici no estareu soles, l'Ajuntament estarà al vostre costat igual que la Junta Local Fallera que en tot moment estarà donant-vos suport amb l'afecte que mereixeu”, ha assenyalat el regidor de Festes.

Mentre que l'Alcaldessa ha sigut qui ha imposat la banda a Míriam Meliá i Ferrera que no ha deixat de somriure emocionada. “Enguany teniu el privilegi de portar el nom de Bétera per tota la Comunitat Valenciana i sé que ho fareu orgulloses perquè el sentiment faller corre per les vostres venes, perquè vos emocionen les Falles i perquè l'amor i la valenciania vos acompanyen en aquest regnat que serà únic i que comença hui”, ha afirmat Elia Verdevio durant la seua intervenció en l'acte.

Una vegada exaltades, han començat a desfilar les cinc comissions falleres de Bétera: Falla Gran Via de l'Est, Falla Gran Via del Sud, Falla la Barraca, Falla l’Albereda i Falla Carraixet, els qui no s'han volgut perdre aquest esdeveniment. Sobretot, la Falla l’Albereda, de la qual és fallera Andrea Toral i Navarro i la Falla Carraixet a la qual pertany Miriam Meliá i Ferrera.

Al seu torn, també han volgut ser partícips d'aquest acte les Juntes Locals Falleres d'altres municipis que han donat l'enhorabona a les Falleres Majors igual que la Corporació Municipal que ha portat dues cistelles de flors a les noves representants.